b'\n_START_ARTICLE_\nYhdistyneet arabiemiirikunnat\n_START_SECTION_\nMaantiede\n_START_PARAGRAPH_\nArabiemiirikunnat sijaitsee Omanin ja Saudi-Arabian v\xc3\xa4liss\xc3\xa4, Omaninlahden ja Persianlahden rannalla. Sill\xc3\xa4 on my\xc3\xb6s 19 kilometri\xc3\xa4 rajaa Qatarin kanssa. T\xc3\xa4st\xc3\xa4 rajasta samoin kun Persianlahden saarten omistuksesta on kiistaa, ja siksi arviot maan pinta-alasta ovat vaihdelleet. Omanilla on pieni enklaavi Arabiemiraattien alueella._NEWLINE_Maan it\xc3\xa4osassa on vuoria; suurin osa alueesta on hiekka-aavikkoa. Maan sijainti on strateginen Hormuzinsalmen puolustuksen takia. Rannikolla on monia saaria, hiekkas\xc3\xa4rkki\xc3\xa4 ja koralliriuttoja, joten navigointi on vaikeaa. Dubai on paras luonnonsatama. Abu Dhabin alueella on kaksi merkitt\xc3\xa4v\xc3\xa4\xc3\xa4 keidasta, joiden pohjavesivarat riitt\xc3\xa4v\xc3\xa4t maanviljelyyn._NEWLINE_Arabiemiraattien ilmasto on p\xc3\xa4\xc3\xa4osin kuuma ja kuiva. Kuuminta on hein\xc3\xa4- ja elokuussa, jolloin l\xc3\xa4mp\xc3\xb6tila rannikkotasangolla nousee 48 asteeseen. Vuorilla on selv\xc3\xa4sti viile\xc3\xa4mp\xc3\xa4\xc3\xa4. Loppukes\xc3\xa4ll\xc3\xa4 kostea kaakkoistuuli tekee rannikkoalueiden s\xc3\xa4\xc3\xa4st\xc3\xa4 erityisen ep\xc3\xa4miellytt\xc3\xa4v\xc3\xa4\xc3\xa4. Rannikolla sataa vuodessa alle 120\xc2\xa0mm, vuorilla paikoin jopa 350\xc2\xa0mm. Rankkasateet saavat toisinaan aikaan paikallisia tulvia. Hiekkamyrskyt haittaavat s\xc3\xa4\xc3\xa4nn\xc3\xb6llisesti n\xc3\xa4kyvyytt\xc3\xa4._NEWLINE_Rannikon ekosysteemeiss\xc3\xa4, saarilla, koralliriutoilla, vuorovesirannikolla ja mangrovesoilla el\xc3\xa4\xc3\xa4 monenlaisia kasvi- ja el\xc3\xa4inlajeja. Aavikoilla on k\xc3\xa4ynniss\xc3\xa4 metsitysohjelmia. It\xc3\xa4osan Hajarvuoristo tarjoaa turvapaikan harvinaisille el\xc3\xa4imille, kuten leopardille ja arabiantarille (Hemitragus jayakari).\n_START_SECTION_\nVarhaiset vaiheet\n_START_PARAGRAPH_\nNykyisell\xc3\xa4 Yhdistyneiden arabiemiirikuntien alueella on ollut asutusta jo pronssikaudella. Yli kaksituhatta vuotta eaa. Umm al-Nariksi kutsuttu kulttuuri kehittyi nykyisen Abu Dhabin l\xc3\xa4hell\xc3\xa4. Sen vaikutus levisi pitk\xc3\xa4lle sis\xc3\xa4maahan ja rannikkoa pitkin Omaniin asti. Samaan aikaan alueella oli muitakin asutuskeskuksia. My\xc3\xb6hemmin alueella oli kreikkalaisten ja varsinkin persialaisten vaikutusta: sassanidit hallitsivat aluetta islamin tuloon eli vuoteen 636 asti, ja kristityt nestoriolaiset perustivat Sir Bani Yasin luostarin samannimiselle saarelle l\xc3\xa4helle Abu Dhabia 400-luvulla._NEWLINE_Keskiajalla Hormuzin eli Ormusin kuningaskunta hallitsi koko aluetta.\n_START_SECTION_\nEurooppalaisten ja osmanien valta\n_START_PARAGRAPH_\nPian sen j\xc3\xa4lkeen, kun Vasco da Gama vuonna 1498 oli purjehtinut Afrikan ymp\xc3\xa4ri Intiaan, Persianlahden etel\xc3\xa4rannikon \xc5\xa1eikkikunnat joutuivat Portugalin ylivallan alaisiksi. Portugalin valta alueella kesti 1600-luvulle saakka, mink\xc3\xa4 j\xc3\xa4lkeen alue oli pitk\xc3\xa4\xc3\xa4n Osmanien valtakunnan vaikutusvallan alaisena. Koska rannikolla harjoitettiin merirosvousta, alue tuli Euroopassa tunnetuksi nimell\xc3\xa4 Merirosvorannikko (engl. Pirate Coast). Britannia ryhtyi vuonna 1819 sotatoimiin saadakseen merirosvouksen loppumaan. Seuraavana vuonna kaikki alueen \xc5\xa1eikit tekiv\xc3\xa4t Britannian kanssa rauhansopimuksen. My\xc3\xb6hemmin tehtiin uusia sopimuksia, joilla Britannian vaikutusvalta alueella kasvoi entisest\xc3\xa4\xc3\xa4n. Lopulta vuonna 1892 alueesta tuli Britannian protektoraatti, josta k\xc3\xa4ytettiin nimi\xc3\xa4 Trucial States, Trucial Oman, Trucial Sheikdoms tai Trucial Coast, suomeksi Sopimusvaltiot._NEWLINE_Helmenkalastus oli t\xc3\xa4rke\xc3\xa4 elinkeino, ja kun luonnonhelmien kysynt\xc3\xa4 v\xc3\xa4heni 1900-luvun alussa, alue vajosi k\xc3\xb6yhyyteen. \xc5\xa0eikit olivat keskustelleet \xc3\xb6ljyn etsimisest\xc3\xa4, ja ensimm\xc3\xa4iset kaivausluvat annettiin 1939. Ensimm\xc3\xa4inen raaka\xc3\xb6ljylasti l\xc3\xa4hti 1962 Abu Dhabista, ja Dubai seurasi per\xc3\xa4ss\xc3\xa4 1969.\n_START_SECTION_\nItsen\xc3\xa4isyys\n_START_PARAGRAPH_\nVuonna 1968 Britannia p\xc3\xa4\xc3\xa4tti vet\xc3\xa4yty\xc3\xa4 alueelta, mik\xc3\xa4 toteutui 1. joulukuuta 1971. Seuraavana p\xc3\xa4iv\xc3\xa4n\xc3\xa4 kuusi Persianlahden etel\xc3\xa4rannan nyt emiirikunniksi julistautunutta entist\xc3\xa4 \xc5\xa1eikkikuntaa, Abu Dhabi, Ajman, Dubai, Fujaira, \xc5\xa0ard\xc5\xbea ja Umm al-Qaiwain perustivat yhteisen valtion nimelt\xc3\xa4 Arabiemiirikunnat vuonna 1971. Ra\xe2\x80\x99s al-Khaima liittyi niihin vuotta my\xc3\xb6hemmin. Koska Oman, Bahrain ja Qatar p\xc3\xa4\xc3\xa4ttiv\xc3\xa4t j\xc3\xa4\xc3\xa4d\xc3\xa4 liittovaltion ulkopuolelle, rajaviivat ovat erikoisia ja maassa on yksi enklaavikin._NEWLINE_Yhdistyneet arabiemiirikunnat oli yksi Persianlahden yhteisty\xc3\xb6j\xc3\xa4rjest\xc3\xb6n perustajaj\xc3\xa4senist\xc3\xa4 vuonna 1981. Se on tukeutunut j\xc3\xa4rjest\xc3\xb6\xc3\xb6n my\xc3\xb6hemmin kun Iranin kanssa on tullut kiistaa Abu Musan ja Tunbsaarten hallinnasta. Maa l\xc3\xa4hetti joukkoja Kuwaitiin Persianlahden sodan aikana 1990\xe2\x80\x931991. Se on osallistunut my\xc3\xb6s rauhanturvateht\xc3\xa4viin useissa maissa._NEWLINE_Liikepankki BCCI, josta Abu Dhabin hallitsijasuku omistaa yli 75 prosenttia, teki vararikon vuonna 1991, ja sen johtoa syytettiin v\xc3\xa4\xc3\xa4rink\xc3\xa4yt\xc3\xb6ksist\xc3\xa4._NEWLINE_Vuonna 2004 presidentti \xc5\xa1eikki Zayid ibn Sultan Al Nahyan kuoli. Seuraajaksi valittiin h\xc3\xa4nen poikansa Khalifa.\n_START_SECTION_\nUnionin neuvosto\n_START_PARAGRAPH_\nArabiemiirikuntia hallitsee korkein neuvosto, johon kuuluvat kunkin emiirikunnan johtajat. Neuvosto valitsee presidentin ja varapresidentin joka viides vuosi. Vaikka j\xc3\xa4rjestely on ep\xc3\xa4virallinen, presidenttiys periytyy k\xc3\xa4yt\xc3\xa4nn\xc3\xb6ss\xc3\xa4 Abu Dhabin Al Nahyanin klaanin sis\xc3\xa4ll\xc3\xa4 ja p\xc3\xa4\xc3\xa4ministeriys on varattu Dubain Al Maktum -klaanille. Neuvosto valitsee my\xc3\xb6s korkeimman oikeuden j\xc3\xa4senet, kun taas kaikista emiraateista koottu 40-j\xc3\xa4seninen unionin neuvosto tarkastaa kaikki ehdotetut lait._NEWLINE_\xc5\xa0eikki Zayid ibn Sultan Al Nahyan oli unionin presidentti perustamisesta kuolemaansa asti 2. marraskuuta 2004. H\xc3\xa4nen poikansa Khalifa seurasi h\xc3\xa4nt\xc3\xa4 Abu Dhabin johtoon. Perustuslain mukaisesti korkein neuvosto \xc3\xa4\xc3\xa4nesti presidentist\xc3\xa4 seuraavana p\xc3\xa4iv\xc3\xa4n\xc3\xa4 ja valitsi Khalifa Al Nahyanin my\xc3\xb6s liittovaltion presidentiksi._NEWLINE_Maassa ei ole poliittisia puolueita. Vuonna 2006 pidettiin ensimm\xc3\xa4iset vaalit, joissa valittiin puolet unionin neuvoston j\xc3\xa4senist\xc3\xa4. Kunkin emiraatin johto sai valita, ketk\xc3\xa4 saivat \xc3\xa4\xc3\xa4nest\xc3\xa4\xc3\xa4. Syyskuussa 2011 pidettiin toiset vaalit, joissa j\xc3\xa4lleen valittiin puolet neuvoksista.\n_START_SECTION_\nOikeuslaitos\n_START_PARAGRAPH_\nYhdistyneiden arabiemiirikuntien lakij\xc3\xa4rjestelm\xc3\xa4 pohjaa Koraaniin. My\xc3\xb6s ranskalaisten vaikutus n\xc3\xa4kyy lakiteksteiss\xc3\xa4. Islamin lakia, \xc5\xa1ariaa, noudatetaan etenkin sosiaalisessa lains\xc3\xa4\xc3\xa4d\xc3\xa4nn\xc3\xb6ss\xc3\xa4 kuten avioeroa ja perint\xc3\xb6asioita koskevissa m\xc3\xa4\xc3\xa4r\xc3\xa4yksiss\xc3\xa4._NEWLINE_Arabiemiraattien huumelains\xc3\xa4\xc3\xa4d\xc3\xa4nt\xc3\xb6 on ankara. Turisteja on tuomittu vuosien vankeusrangaistuksiin heid\xc3\xa4n vaatteistaan l\xc3\xb6ytyneist\xc3\xa4 huumausainej\xc3\xa4\xc3\xa4nteist\xc3\xa4.\n_START_SECTION_\nAsevoimat\n_START_PARAGRAPH_\nYhdistyneet arabiemiirikunnat on 2000-luvun alkupuolella aseistautunut voimakkaasti, vuonna 2008 se oli maailman kolmanneksi suurin aseiden tuoja, Kiinan ja Intian j\xc3\xa4lkeen. Maa on hankkinut muun muassa 80 F-16E ja 50 Mirage 2000-9 -h\xc3\xa4vitt\xc3\xa4j\xc3\xa4\xc3\xa4 vuosina 2004\xe2\x80\x932008. Maan sijainti Hormuzinsalmen \xc3\xa4\xc3\xa4rell\xc3\xa4 on strateginen \xc3\xb6ljykuljetuksien kannalta.\n_START_SECTION_\nTalous\n_START_PARAGRAPH_\nMuista arabimaista poiketen Arabiemiirikuntien liitolla on poikkeuksellisen vahva ja monipuolinen talous, joka ei ole t\xc3\xa4ysin riippuvainen \xc3\xb6ljyst\xc3\xa4 ja maakaasusta. Erityisesti Dubai on matkailun ja vapaan kaupan voimalla kohonnut koko Persianlahden liikekeskuksen asemaan. Yksi monipuolistamisen suurimmista tuloksista on vakaasti kehittyv\xc3\xa4 matkailuteollisuus, joka on keskittynyt rannikolle, aavikolle, urheilukohteisiin ja infrastruktuuriin. N\xc3\xa4iden kokeilujen menestys sek\xc3\xa4 muut tekij\xc3\xa4t kuten edulliset kuluttajahinnat, l\xc3\xa4mmin ilmasto, tekniikan ihmeet kuten Burj al-arab -hotelli ja Palmusaaret ja yst\xc3\xa4v\xc3\xa4llisyys l\xc3\xa4nnelle ovat johtaneet monia kutsumaan sit\xc3\xa4 L\xc3\xa4hi-id\xc3\xa4n Hongkongiksi. Siirtoty\xc3\xb6l\xc3\xa4iset, jotka ty\xc3\xb6skentelev\xc3\xa4t yleens\xc3\xa4 noin 120 euron kuukausipalkalla, ovat auttaneet erityisesti Arabiemiirikuntien rakennusprojekteja toteutumaan nopeasti. T\xc3\xa4ll\xc3\xa4 hetkell\xc3\xa4 yli 80 prosenttia maan v\xc3\xa4est\xc3\xb6st\xc3\xa4 on siirtoty\xc3\xb6l\xc3\xa4isi\xc3\xa4, joilla ei ole kansalaisoikeuksia. Yhdistyneiss\xc3\xa4 Arabiemiirikunnissa ei ole lakko-oikeutta eik\xc3\xa4 ammattiyhdistysliikett\xc3\xa4. Siirtoty\xc3\xb6l\xc3\xa4isten ihmisoikeudet ovat her\xc3\xa4tt\xc3\xa4neetkin usein kansainv\xc3\xa4list\xc3\xa4 keskustelua.\n_START_SECTION_\nLiikenne\n_START_PARAGRAPH_\nMaassa on 41 lentokentt\xc3\xa4\xc3\xa4 ja 4\xc2\xa0080 kilometri\xc3\xa4 maantiet\xc3\xa4. Moottoritiet ovat hyv\xc3\xa4kuntoisia ja koko matkaltaan valaistuja, ja matkailijoille suositellaan auton vuokraamista. Abu Dhabin ja Dubain v\xc3\xa4lill\xc3\xa4 on s\xc3\xa4\xc3\xa4nn\xc3\xb6llinen linja-autoyhteys.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2005 v\xc3\xa4est\xc3\xb6nlaskennassa ilman kansalaisuutta olevien maahanmuuttajien lukum\xc3\xa4\xc3\xa4r\xc3\xa4 arvioitiin huomattavasti suuremmaksi kuin aikaisemmin. Siihen perustuva arvio vuoden 2011 v\xc3\xa4kiluvusta on 5,15 miljoonaa. Aiemmankin arvion mukaan alle 20 prosenttia v\xc3\xa4est\xc3\xb6st\xc3\xa4 oli Emiraattien kansalaisia. Yli puolet v\xc3\xa4est\xc3\xb6st\xc3\xa4 on Etel\xc3\xa4-Aasiasta._NEWLINE_Islam on valtionuskonto. Muslimit muodostavat 76 prosenttia ja kristityt 9 prosenttia v\xc3\xa4est\xc3\xb6st\xc3\xa4. Muiden uskontojen osuus on 15 prosenttia v\xc3\xa4est\xc3\xb6st\xc3\xa4, josta p\xc3\xa4\xc3\xa4osa on hinduja ja buddhalaisia. Arabian kieli on maan virallinen kieli ja sit\xc3\xa4 k\xc3\xa4ytet\xc3\xa4\xc3\xa4n hallituksessa ja byrokratiassa, mutta englannin kieli on kasvattanut t\xc3\xa4rkeytt\xc3\xa4\xc3\xa4n talousel\xc3\xa4m\xc3\xa4ss\xc3\xa4 ja toimii lingua francana arabiantaidottomille maahanmuuttajille. Vuoden 2003 arvion mukaan noin 78 prosenttia v\xc3\xa4est\xc3\xb6st\xc3\xa4 osaa lukea ja kirjoittaa.\n_START_SECTION_\nKulttuuri\n_START_PARAGRAPH_\nKulttuurin perusta on islamilaisuudessa, ja Arabiemiirikunnilla on vahvat siteet muun arabimaailman kanssa. Hallitus on omistautunut perinteisten taide- ja kulttuurimuotojen s\xc3\xa4ilytt\xc3\xa4miselle muun muassa Abu Dhabin kulttuurihallinnon kautta, jonka ohella my\xc3\xb6s muissa emiraateissa on omat kulttuurihallintonsa. Vuodesta 2009 rakennettu Louvre Abu Dhabi valmistui vuonna 2017. Kuitenkin sosiaalisessa el\xc3\xa4m\xc3\xa4ss\xc3\xa4 tapahtuu suuria muutoksia: asenteet naisia kohtaan ovat vaihtumassa, ja uudet urheilulajit ovat tulossa suosituiksi perinteisten kameliajojen rinnalle. Muslimien perinteiden vuoksi sianlihaa ja alkoholia ei tarjoilla yleisesti, mutta hallitsijoilla on kunnioitusta my\xc3\xb6s v\xc3\xa4hemmist\xc3\xb6uskontoja kohtaan: he muun muassa sallivat hindutemppeleiden rakentamisen._NEWLINE_Sukulaisten v\xc3\xa4liset avioliitot ovat yleisi\xc3\xa4, serkusten tai pikkuserkkujen v\xc3\xa4lill\xc3\xa4 avioliitoista solmitaan yli puolet. Synnynn\xc3\xa4isi\xc3\xa4 ep\xc3\xa4muodostumia esiintyy jopa 4,5\xe2\x80\x936 prosentilla serkkujen v\xc3\xa4lisist\xc3\xa4 lapsista._NEWLINE_Emiraattien perinteinen keitti\xc3\xb6 muistuttaa libanonilaista ja muita arabikeitti\xc3\xb6it\xc3\xa4. Siihen kuuluvat meze-alkupalat, t\xc3\xa4ytetty lammas, lammaspata, maustettu riisi ja linssikeitto. J\xc3\xa4lkiruoat ovat perinteisesti makeita.Talouskasvun my\xc3\xb6t\xc3\xa4 maahan on perustettu huippuravintoloita, joita py\xc3\xb6ritt\xc3\xa4v\xc3\xa4t kuuluisat ravintoloitsijat ja kokit Gordon Ramsayst\xc3\xa4 alkaen.\n_START_SECTION_\nUrheilu\n_START_PARAGRAPH_\nOlympialaisiin Arabiemiirikunnat on osallistunut vuodesta 1984 alkaen. Ainoan olympiamitalin on voittanut Ahmed Al Maktoum, joka voitti kaksoistrapissa olympiakultaa Ateenan olympialaisissa 2004. Arabiemiirikuntien jalkapallomaajoukkue on esiintynyt kertaalleen MM-kisoissa vuonna 1990, jolloin se putosi ensimm\xc3\xa4isell\xc3\xa4 kierroksella. Maajoukkue on esiintynyt Aasian-mestaruuskilpailuissa kahdeksan kertaa, ja sen paras sijoitus on toinen vuodelta 1996. Lokakuussa 2011 se oli FIFA-rankingissa sijalla 113. Muita suosittuja urheilulajeja ovat kameli- ja hevoslaukat, haukkamets\xc3\xa4stys, kriketti, golf ja tennis.'